b'\n_START_ARTICLE_\n\xc5\xbdupnija Lucija\n_START_SECTION_\nZgodovina \xc5\xbeupnije\n_START_PARAGRAPH_\nLeta 1968 je bila ustanovljena \xc5\xbeupnija Lucija-Portoro\xc5\xbe, za prvega \xc5\xbeupnika je bil imenovan Franc Prelc. Pred tem so ta del \xc5\xbeupnije Piran duhovno oskrbovali patri fran\xc4\x8di\xc5\xa1kani iz Pirana. Leta 1976 je bila ustanovljena samostojna \xc5\xbeupnija Lucija. Prvi dve leti so novoustanovljeno \xc5\xbeupnijo upravljali jezuiti, prvi \xc5\xbeupnik je bil pater Franc Svol\xc5\xa1ek, za njim je naloge \xc5\xbeupnika v Luciji od leta 1979 opravljal Jo\xc5\xbee Ipavec, ki je \xc5\xbeupnijo vodil osemnajst let. Nasledil ga je Janez Kav\xc4\x8di\xc4\x8d, ki je leta 2006 prevzel v upravo tudi \xc5\xbeupnijo Portoro\xc5\xbe. Od leta 2013 je \xc5\xbeupnik v Luciji in Portoro\xc5\xbeu, to je v obeh \xc5\xbeupnijah, Vinko Paljk.\n_START_SECTION_\nOpis \xc5\xbeupnije\n_START_PARAGRAPH_\n\xc5\xbdupnija Lucija meji na \xc5\xbeupnijo Se\xc4\x8dovlje in na \xc5\xbeupnijo Portoro\xc5\xbe, na severu z \xc5\xbeupnijami Strunjan, Izola in Korte, na drugi strani Piranskega zaliva pa na hrva\xc5\xa1ko \xc5\xbeupnijo Umag. V \xc5\xbeupnijo spada poleg Lucije velik del polotoka Se\xc4\x8da, zaselki Vinjole, Lucan, Kampolin in del Portoro\xc5\xbea do hotela Metropol. _NEWLINE_Ker je v \xc5\xbeupniji tudi italijanska skupnost, se za italijanske vernike opravlja bogoslu\xc5\xbeje v njihovem jeziku, ob velikih praznikih pa se obhaja ma\xc5\xa1a dvojezi\xc4\x8dno. Ker je ob praznikih za vse vernike \xc5\xbeupnijska cerkev premajhna, je bogoslu\xc5\xbeje ve\xc4\x8dkrat kar v \xc5\xa1olski telovadnici.\n_START_SECTION_\n\xc5\xbdupnijska cerkev Svete Lucije\n_START_PARAGRAPH_\n\xc5\xbdupnijska cerkvica je posve\xc4\x8dena sv. Luciji, priljubljeni svetnici iz zgodnjekr\xc5\xa1\xc4\x8danske dobe. Po tej cerkvici je ime dobilo tudi naselje, ki so ga iz Sveta Lucija v Lucija preimenovali leta 1961.'